## OBRAZLOŽENJE

## PRORAČUNA OPĆINE MURTER-KORNATI ZA 2025. GODINU

**I PROJEKCIJA ZA 2026. I 2027. GODINU**

**1. UVOD**

Na temelju Uputa za izradu proračuna jedinica lokalne i područne (regionalne) samouprave za razdoblje 2025. – 2027. godine koje je sastavilo Ministarstvo financija izrađene su Upute za izradu Proračuna Općine Murter-Kornati za 2025.godinu i projekcije za 2026. i 2027. godinu.

Metodologija izrade proračuna propisana je Zakonom o proračunu („Narodne novine“ br. 144/21) i podzakonskim aktima: Pravilnikom o proračunskim klasifikacijama („Narodne novine“ br.4/24) i Pravilnikom o proračunskom računovodstvu i Računskom planu („Narodne novine“ br. 158/23).

S obzirom da je Općina Murter-Kornati do donošenja ovog Proračuna poslovala na temelju Odluke o financiranju nužnih rashoda i izdataka one su bile osnovno polazište za izradu Proračuna Općine Murter-Kornati za razdoblje 2025.-2027. godine. Također, pratilo se Godišnje izvršenje Proračuna Općine Murter-Kornati za 2024. godinu i procjena kretanja najznačajnijih prihoda i primitaka te rashoda i izdataka.

Navedenim aktima omogućava se financiranje poslova, funkcija i programa radi ostvarivanja javnih potreba i prava građana, koji se temeljem posebnih zakona i drugih na zakonu zasnovanih propisa financiraju iz javnih prihoda, odnosno iz proračuna općine.

Proračun jedinice lokalne i područne (regionalne) samouprave sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Zakon o proračunu utvrđuje da se proračun JLP(R)S za slijedeću godinu donosi na razini skupine (druga razina računskog plana) i projekcije proračuna za naredne dvije godine na razini skupine (druga razina računskog plana).

**2. OBRAZLOŽENJE PLANIRANIH PRIHODA/PRIMITAKA, RASHODA/IZDATAKA PRORAČUNA OPĆINE MURTER-KORNATI ZA 2025. GODINU S PROJEKCIMA ZA 2026. I 2027. GODINU**

**2.1. PRIHODI I PRIMICI PRORAČUNA**

Proračunom Općine Murter-Kornati za 2025. godinu planirani se prihodi i primici u iznosu od 8.483.625 eur, a u tome prihodi poslovanja iznose 8.437.405 eura dok prihodi od prodaje nefinancijske imovine iznose 46.220 eura. Proračunski prihodi za ovo plansko razdoblje procijenjeni su na temelju važeće zakonske regulative, analize ostvarenja u prethodnim godinama, te samih smjernica Ministarstva financija.

Nove porezne reforme, između ostalog uključuju veće oporezivanje nekretnina koje ne služe za stalno stanovanje ili dugotrajan najam, nastavak poreznog rasterećenja dohodaka, kao i porezne stimulanse za povratak iseljenika. Izmjene propisa iz proračunske regulative uključuju Pravilnik o proračunskom računovodstvu i Računskom planu, Pravilnik o planiranju u sustavu proračuna i Pravilnik o proračunskim klasifikacijama.

|  |  |  |  |
| --- | --- | --- | --- |
| Prihod | Plan 2025. | Projekcija 2026. | Projekcija 2027. |
| 6 Prihodi poslovanja | 8.437.405,00 EUR | 3.659.000,00 EUR | 3.032.900,00 EUR |
| 61 Prihodi od poreza | 2.500.700,00 EUR | 2.323.950,00 EUR | 2.178.000,00 EUR |
| 63 Pomoći iz inozemstva i od subjekata unutar općeg proračuna | 4.950.985,00 EUR | 605.450,00 EUR | 154.800,00 EUR |
| 64 Prihodi od imovine | 256.900,00 EUR | 220.000,00 EUR | 220.000,00 EUR |
| 65 Prihodi od upravnih i administrativnih pristojbi, pristojbi po posebnim propisima i naknada | 653.320,00 EUR | 478.100,00 EUR | 458.100,00 EUR |
| 66 Prihodi od prodaje proizvoda i roba te pruženih usluga i prihodi od donacija | 17.000,00 EUR | 17.000,00 EUR | 17.000,00 EUR |
| 68 Kazne, upravne mjere i ostali prihodi | 58.500,00 EUR | 14.500,00 EUR | 5.000,00 EUR |
| 7 Prihodi od prodaje nefinancijske imovine | 46.220,00 EUR | 0,00 EUR | 0,00 EUR |
| 72 Prihodi od prodaje proizvedene dugotrajne imovine | 46.220,00 EUR | 0,00 EUR | 0,00 EUR |
| 9 Vlastiti izvori | 337.607,00 EUR | 0,00 EUR | 0,00 EUR |
| 92 Višak prihoda | 337.607,00 EUR | 0,00 EUR | 0,00 EUR |
| Ukupno: | 8.821.232,00 EUR | 3.659.000,00 EUR | 3.032.900,00 EUR |

Prihodi od poreza sastoje se od dvije grupe poreza, to su „ općinski porezi“, te takozvani „zajednički porezi“ koji se dijele između općine, županije i države, a odnose se na porez na dohodak, porez na imovinu, porez na robu i usluge. S obzirom na ostvarenje navedene grupe prihoda u 2024. godini, isti su bili temelj planiranju za razdoblje prihoda od poreza u proračunskom razdoblju 2025. – 2027. godine uzimajući u obzir izmjene poreznih propisa. Prihodi od poreza najznačajnija su vrsta prihoda u Proračunu Općine Murter-Kornati, a u 2025. godini planirani su u ukupnom iznosu od 2.500.700 eura.

Prihodi od pomoći iz inozemstva i od subjekata unutar općeg proračuna planirani su u iznosu od 4.950.985 eura. Unutar ove skupine prihoda planirane su tekuće i kapitalne pomoći proračunu iz drugih proračuna, kapitalne pomoći temeljem prijenosa EU sredstava te tekuće pomoći od ostalih subjekata unutar općeg proračuna. Kapitalna ulaganja koja se planiraju provesti iz izvora sredstava pomoći su: projekt sanacije obale, izgradnja Prezentacijskog centra Amphorarium, Unapređenje Narodne knjižnice i čitaonice Murter te projekt konzervacijsko-restauratorskih radova na predmetima Etnografske zbirke Marka Mudronje Rebca.

Sredstvima pomoći temeljem prijenosa EU sredstava planirano je financiranje projekta „Zaželi –prevencija institucionalizacije“.

Prihodi od imovine planirani su u iznosu od 256.900 eura. Ova vrsta prihoda uključuje prihode od financijske i nefinancijske imovine. Prihodi od financijske imovine obuhvaćaju prihode od kamata dok se prihodi od nefinancijske imovine odnose na iduće vrste prihoda: naknade za koncesije, prihode od zakupa i iznajmljivanja imovine, naknade za korištenje nefinancijske imovine te ostale prihode od nefinancijske imovine.

Prihodi od upravnih i administrativnih pristojbi, pristojbi po posebnim propisima i naknada u 2025. godini planirani su u iznosu od 653.320 eura. Značajniji prihodi unutar ove skupine prihoda jesu ostale pristojbe i naknade, a koje se odnose na prihod od turističke pristojbe koji je u 2025. godini planiran u iznosu od 136.220 eura, komunalni doprinos koji je planiran u iznosu od 300.000 eura te prihod od komunalne naknade u iznosu od 200.000 eura.

Prihodi od prodaje proizvoda i robe te pruženih usluga i prihodi od donacija planirani su u iznosu od 17.000 eura, a odnose se na prihode od pruženih usluga na temelju propisane obveze jedinica lokalne samouprave da u ime i za račun Hrvatskih voda prikupljaju prihode od naknade za uređenje voda na svom području zajedno s komunalnom naknadom. Za tu uslugu jedinici lokalne samouprave pripada 10% iznosa naplaćene vodne naknade i naknada materijalnih rashoda za obavljanje navedenih poslova pa je u skladu s tim, a na temelju podataka o ostvarenim prihodima u 2024. godini, za ovo plansko razdoblje utvrđen i planiran prihod po toj osnovi. Unutar ove skupine prihoda uvršteni su i prihodi proračunskog korisnika Narodne knjižnice i čitaonice Murter i to prihodi od prodaje proizvoda i robe te pruženih usluga.

Kazne, upravne mjere i ostali prihodi planirani su prihodi u visini 58.500 eura, a isti se odnose na naplatu kazni za prometne i komunalne prekršaje na području Općine, te ostale prihode.

Prihodi od prodaje nefinancijske dugotrajne imovine planirani su u iznosu od 46.220 eura, a odnose se na prihode koji se planiraju ostvariti prodajom proizvedene dugotrajne imovine (brod) u vlasništvu Općine Murter-Kornati.

**2.2. RASHODI I IZDACI PRORAČUNA**

Ukupni rashodi i izdaci Proračuna za 2025. godinu planirani su u iznosu od 8.821.232 eura, a uključuju rashode poslovanja u visini od 2.779.431 eura, rashode za nabavu nefinancijske imovine u visini od 5.926.893 eura te izdatke za financijsku imovinu i otplate zajmova u iznosu od 114.908 eura.

Procjena rashoda poslovanja temelji se na kretanju njihove realizacije tijekom 2024. godine uz nužne korekcije uvjetovane, najvećim dijelom, rastom cijena roba i usluga, kao i na predviđenim novim tekućim i/ili preuzetim obvezama i potrebama za naredno razdoblje. Nadalje, procijenjena visina rashoda za nabavu nefinancijske imovine vezana je uz dinamiku realizacije planiranih kapitalnih ulaganja.

Kako je uvodno navedeno, u planiranim rashodima Proračuna obuhvaćeni su i rashodi proračunskog korisnika Narodne knjižnice i čitaonice Murter, sukladno ekonomskoj, programskoj, funkcijskoj, organizacijskoj i lokacijskoj klasifikaciji te izvorima financiranja.

|  |  |  |  |
| --- | --- | --- | --- |
| Rashod | Plan 2025. | Projekcija 2026. | Projekcija 2027. |
| 3 Rashodi poslovanja | 2.779.431,00 EUR | 2.528.500,00 EUR | 2.426.300,00 EUR |
| 31 Rashodi za zaposlene | 695.961,00 EUR | 671.100,00 EUR | 566.000,00 EUR |
| 32 Materijalni rashodi | 1.102.880,00 EUR | 883.250,00 EUR | 929.650,00 EUR |
| 34 Financijski rashodi | 23.650,00 EUR | 23.500,00 EUR | 23.500,00 EUR |
| 36 Pomoći dane u inozemstvo i unutar općeg proračuna | 603.315,00 EUR | 568.400,00 EUR | 525.400,00 EUR |
| 37 Naknade građanima i kućanstvima na temelju osiguranja i druge naknade | 126.040,00 EUR | 125.750,00 EUR | 123.250,00 EUR |
| 38 Ostali rashodi | 227.585,00 EUR | 256.500,00 EUR | 258.500,00 EUR |
| 4 Rashodi za nabavu nefinancijske imovine | 5.926.893,00 EUR | 1.015.500,00 EUR | 491.600,00 EUR |
| 41 Rashodi za nabavu neproizvedene dugotrajne imovine | 10.000,00 EUR | 0,00 EUR | 0,00 EUR |
| 42 Rashodi za nabavu proizvedene dugotrajne imovine | 5.866.893,00 EUR | 865.500,00 EUR | 341.600,00 EUR |
| 45 Rashodi za dodatna ulaganja na nefinancijskoj imovini | 50.000,00 EUR | 150.000,00 EUR | 150.000,00 EUR |
| Ukupno: | 8.706.324,00 EUR | 3.544.000,00 EUR | 2.917.900,00 EUR |

Rashodi za zaposlene planirani su u iznosu od 659.961 eur, a odnose se na plaće i doprinose te ostale rashode za zaposlene vezane uz materijalna prava zaposlenih u Jedinstvenom upravnom odjelu, Narodnoj knjižnici i čitaonici Murter te na EU projektu „Zaželi –prevencija institucionalizacije“.

Materijalni rashodi u 2025. godini planirani su u iznosu od 1.102.880 eura, a isti podrazumijevaju: naknade troškova zaposlenima, rashode za stručno usavršavanje zaposlenika, naknade zaposlenima, uredski materijal, materijal i sirovine, energiju, materijal i dijelove za tekuće i investicijsko održavanje, sitan inventar, službenu i radnu odjeću, usluge telefona, pošte, usluge tekućeg i investicijskog održavanja, usluge promidžbe, komunalne usluge, zakupnine i najamnine, zdravstvene i veterinarske usluge, intelektualne i osobne usluge, ostale usluge, naknade za rad predstavničkih i izvršnih tijela, premije osiguranja, reprezentaciju, članarine i norme, pristojbe i naknade, troškove sudskih postupaka te ostale nespomenute rashode poslovanja.

Financijski rashodi su Proračunom za 2025. godinu planirani u iznosu od 23.650 eura. Manjim dijelom odnose se na rashode za bankarske usluge, usluge platnog prometa te ostale financijske rashode za potrebe tekućeg poslovanja, a koji su planirani u iznosu od 4.200 eura, te većim dijelom na kamate po osnovi otplate kredita ugovorenih u prethodnim godinama za projekte modernizacije javne rasvjete te projekt izgradnje dječjeg vrtića planiranih u iznosu od 19.450 eura.

Pomoći unutar općeg proračunaobuhvaćaju tekuće pomoći unutar općeg proračuna u iznosu od 603.315 eura, a odnose se na rashode za sufinanciranje službenika Šibensko-kninske županije, Upravnog odjela za prostorno uređenje koji će obavljati poslove iz područja gradnje i prostornog uređenja isključivo na području Općine Murter-Kornati; stipendiranje studenta medicinskog područja; financiranje rada Dobrovoljnog vatrogasnog društva Tisno; sufinanciranje troškova boravka djece s područja Općine Murter-Kornati u Dječjem vrtiću „Spužvica“ te na sufinanciranje javnog prijevoza učenika srednjih škola.

Naknade građanima i kućanstvima iz proračuna planirane su u iznosu od 126.040 eura. U okviru ovih rashoda planirane su naknade za novorođenčad, stipendije, naknade za sufinanciranje troškova za nabavu školske opreme osnovnoškolaca, naknade za djecu s poteškoćama u razvoju, te ostale naknade za socijalne i zdravstvene potrebe mještana.

Rashodi za donacije, kazne, naknade šteta i kapitalne pomoći najvećim dijelom se odnose na tekuće i kapitalne donacije udrugama i drugim neprofitnim subjektima i građanima vezanim uz kulturne, sportske i druge društvene djelatnost. Planirani iznos navedenih rashoda je 227.585 eura.

Rashodi za nabavu neproizvedene dugotrajne imovine obuhvaćaju rashode za kupovinu zemljišta u svrhu projekta rekonstrukcije državne ceste DC121.

Rashodi za nabavu proizvedene dugotrajne imovine u 2025. godini planirani su u iznosu od 5.866.893 eura. Rashodi za nabavu proizvedene dugotrajne imovine odnose se na objekte, ceste, ostale građevinske objekte, uredski namještaj, opremu, uređaje i strojeve, ulaganja u računalne programe te umjetnička i znanstvena djela. U tome su najznačajnija ulaganja planirana na izgradnji dječjeg vrtić, uređenju okoliša dječjeg vrtića, sanaciji obale, uređenju višenamjenske dvorane Žut, izgradnji javne rasvjete, projektu prezentacijskog centra Amphorarium te projektu unapređenja Narodne knjižnice i čitaonice Murter. Financiranje navedenih kapitalnih projekata planirano je na teret raspoloživih proračunskih prihoda te iz dodijeljenih pomoći EU i nacionalnih izvora.

Rashodi za dodatna ulaganja na građevinskim objektima u 2025. godini planirani su u iznosu od 50.000 eura, a navedeno se odnosi na dodatna ulaganja na nerazvrstanim cestama – Kornatska ulica.

Izdaci za otplatu glavnice primljenih kredita i zajmova u 2025.god. planirani su u iznosu od 114.908 eura što je u skladu s ugovorenim obvezama po zaduženju i planu otplate dugoročnog kredita Hrvatske banke za obnovu i razvitak za projekt modernizacije javne rasvjete te dugoročnog kredita Erste banke za projekt izgradnje dječjeg vrtića.

**2.3. PRENESENI VIŠAK ILI PRENESENI MANJAK IZ PRETHODNIH GODINA**

Ako ukupni prihodi i primici nisu jednaki ukupnim rashodima i izdacima, proračun jedinica sadrži preneseni višak ili preneseni manjak prihoda nad rashodima. Općina Murter-Kornati u Proračunu za 2025. godinu planira prijenos viška prihoda u iznosu od 337.607 eura. Plan viška prihoda je donesen temeljem godišnjeg izvršenja Proračuna za 2024. godinu.

**3. OBRAZLOŽENJE POSEBNOG DIJELA PRORAČUNA**

U Posebnom dijelu Proračuna planirani su rashodi i izdaci po programima, a unutar istih po aktivnostima i projektima u okviru razdjela/glava definiranih u skladu s organizacijskom klasifikacijom Proračuna.

U nastavku se daje obrazloženje Posebnog dijela Proračuna za 2025. godinu i projekcija za 2026. i 2027. godinu.

|  |  |
| --- | --- |
| Naziv programa | **1001 Predstavničko i izvršno tijelo** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o proračunu * Statut Općine Murter-Kornati * Odluka o naknadi za članove Općinskog vijeća i članove radnih tijela Općinskog vijeća Općine Murter-Kornati * Poslovnik Općinskog vijeća Općine Murter-Kornati * Odluka o dodjeli priznanja Općine Murter-Kornati * Zakon o pomorskom dobru i morskim lukama * Uredbe o postupku davanja koncesijskog odobrenja na pomorskom dobru * Plan upravljanja pomorskim dobrom na području Općine Murter-Kornati za razdoblje 2024. – 2028. godine, koji će biti objavljen u Službenom glasniku Općine Murter-Kornati * Rješenje o imenovanju članova Vijeća za davanje koncesijskog odobrenja Općine Murter-Kornati * Zakon o financiranju političkih aktivnosti, izborne promidžbe i referenduma * Odluka o raspoređivanju sredstava za financiranje političkih stranaka i predstavnika izabranih sa liste grupe birača za naredne godine pojedinačno |
| Opis programa  (aktivnosti) | * Aktivnost A1001 01 Redovna djelatnost općinskog vijeća i načelnika * Aktivnost A1001 02 Financiranje rada Općinskog vijeća i radnih tijela * Aktivnost A1001 03 Financiranje rada političkih stranaka * Aktivnost A1001 04 Obilježavanje značajnih datuma, Nagrade i priznanja * Aktivnost A1001 05 Rashodi protokola * Aktivnost A1001 06 Proračunska pričuva * Aktivnost A1001 07 Rad mjesnog odbora * Aktivnost A1001 08 Ostale tekuće donacije * Aktivnost A1001 09 Provođenje lokalnih izbora |
| Ciljevi programa | Djelotvorno izvršavanje funkcije Općinskog vijeća Općine Murter-Kornati, Načelnika te radnih tijela; Aktivno sudjelovanje vijećnika u radu Općinskog vijeća; Obilježavanje Dana Općine Murter-Kornati; Dodjela javnih priznanja Općine. Financijska potpora političkim strankama i nezavisnim vijećnicima. |
| Planirana sredstva za provedbu | * 2025. godina = 56.000 eura * 2026. godina = 37.500 eura * 2027. godina = 37.500 eura |
| Pokazatelj rezultata | Redovito održavanje sjednica Općinskog vijeća i donošenje akata; Obračun i uplata zakonskih davanja vijećnicima i radnim tijelima. |

Programom su planirana sredstva za rad predstavničkog i izvršnog tijela, kao i naknade za rad radnih tijela, sredstva za redovno financiranje političkih i nezavisnih stranaka uzimajući u obzir njihovu razmjernu zastupljenost u Općinskom vijeću. Planirana su sredstva protokolarnih rashoda te rashoda obilježavanja značajnih datuma iz povijesti Općine i Republike Hrvatske, te nagrade i priznanja koja se dodjeljuju za osobita postignuća i doprinos od značaja za razvitak i ugled Općine. Također, program obuhvaća sredstva proračunske pričuve koja su planirana za nepredviđene rashode nastale pri otklanjanju posljedica u slučaju elementarnih nepogoda, epidemija i sl. Planirana su sredstva za rad mjesnog odbora Kornati koji je osnovan kao oblik neposrednog sudjelovanja građana u odlučivanju u lokalnim poslovima od neposrednog i svakodnevnog utjecaja na život i rad građana. Program obuhvaća troškove provedbe Lokalnih izbora 2025.godine.

|  |  |
| --- | --- |
| Naziv programa | **1002 Javna uprava i administracija** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o proračunu * Odluka o ustrojstvu Jedinstvenog upravnog odjela Općine Murter-Kornati * Pravilnik o unutarnjem redu Jedinstvenog upravnog odjela Općine Murter-Kornati * Odluka o osnovici za obračun plaća službenika i namještenika Jedinstvenog upravnog odjela Općine Murter-Kornati * Odluka o koeficijentima za obračun plaće službenika i namještenika u Jedinstvenom upravnom odjelu Općine Murter-Kornati * Odluka o plaći i drugim pravima načelnika Općine Murter-Kornati * Odluka o visini naknade za rad i drugim pravima načelnika Općine Murter-Kornati koji   svoju dužnost ne obnaša profesionalno |
| Opis programa (aktivnosti) | * Aktivnost A1002 01 Redovna djelatnost jedinstvenog upravnog odjela * Aktivnost A1002 02 Usluge promidžbe i informiranja * Aktivnost A1002 03 Pravne i ostale intelektualne usluge * Aktivnost A1002 04 Održavanje računalnog sustava te nabava računalne i uredske opreme * Aktivnost A1002 05 Otplata zajmova i financijski rashodi * Aktivnost A1002 06 Sufinanciranje rada službenika Šibensko-kninske županije * Aktivnost A1002 07 Stipendiranje studenta medicinskog područja * Aktivnost A1002 08 Članstva udrugama i ostalim organizacijama * Aktivnost A1002 09 Održavanje općinskih objekata * Aktivnost A1002 11 Sufinanciranje troškova pravnih i intelektualnih usluga udruzi Kurnatari * Aktivnost A1002 12 Postavljanje sustava videonadzora |
| Ciljevi programa | Jačanje ljudskih potencijala Općine i povezanih javnopravnih tijela; Unaprjeđenje sustava upravljanja imovinom u vlasništvu Općine i povezanih javnopravnih tijela; Osiguravanje materijalnih uvjeta za rad općinske uprave radi zadovoljavanja potreba građana u okviru zakonom utvrđenih zadaća koje obavlja jedinica lokalne samouprave; Pravovremeno izvršavanje aktivnosti iz nadležnosti općinske uprave; Poboljšanje kvalitete i brzine radnih procesa i postupaka rada kroz nabavku modernije opreme i stvaranje kvalitetnijih uvjeta rada djelatnika. |
| Planirana sredstva za provedbu | * 2025. godina = 868.068 eura * 2026. godina = 892.400 eura * 2027. godina = 875.400 eura |
| Pokazatelj rezultata | Pravovremeno i učinkovito obavljanje poslova iz nadležnosti Jedinstvenog upravnog odjela. |

Program obuhvaća aktivnosti kojima se osiguravaju sredstva za redovan rad i poslovanje jedinstvenog upravnog odjela kao što su: plaće zaposlenih, doprinose na plaće i ostale rashode vezane uz prava zaposlenih, službena putovanja zaposlenih kao i njihovo stručno usavršavanje, nabava uredskog materijala, usluge pošte, telefona, promidžbe i informiranja, gorivo za službene automobile, sredstva za čišćenje zgrade, zdravstveni pregledi zaposlenih, intelektualne usluge, računalne usluge (održavanje računalnih programa) te nabavu uredske i računalne opreme. Program obuhvaća financijske rashode te otplatu obveza po kreditu HBOR-a za projekt modernizacije javne rasvjete, te obveza po kreditu Erste banke za projekt izgradnje dječjeg vrtića. Programom su planirana sredstva za sufinanciranje službenika Šibensko-kninske županije, Upravnog odjela za prostorno uređenje koji će obavljati poslove iz područja gradnje i prostornog uređenja isključivo na području Općine Murter-Kornati. Aktivnost članstva udrugama i ostalim organizacijama odnosi se na rashode za članarine u Lokalnim akcijskim grupama i Udruzi općina.

|  |  |
| --- | --- |
| Naziv programa | **1003 Zaštita i spašavanje građana, materijalnih i dugih dobara** |
| Regulatorni okvir | * Zakon o lokalnoj i područnoj (regionalnoj) samoupravi) * Zakon o zaštiti od požara * Zakon o sustavu civilne zaštite * Zakon o Hrvatskoj gorskoj službi spašavanja * Zakon o Hrvatskom crvenom križu |
| Opis programa (aktivnosti) | * Aktivnost A1003 01 Sufinanciranje Dobrovoljnog vatrogasnog društva Tisno * Aktivnost A1003 02 Financiranje rada civilne zaštite i organizacija civilnog društva * Aktivnost A1003 03 Financiranje rada HGSS-a * Aktivnost A1003 04 Financiranje rada Hrvatskog Crvenog križa * Aktivnost A1003 05 Održavanje broda Lavsa * Aktivnost A1003 06 Sufinanciranje troškova turističke ambulante |
| Ciljevi programa | Jačanje ljudskih kapaciteta i uvjeta rada sigurnosnih službi i sustava civilne zaštite; Postizanje učinkovite protupožarne zaštite. Edukacija i osposobljavanje jedinice civilne zaštite. |
| Planirana sredstva za provedbu | * 2025. godina = 86.600 eura * 2026. godina = 98.000eura * 2027. godina = 105.000 eura |
| Pokazatelj rezultata | Djelotvorno izvršavanje poslova iz djelokruga rada organizacija civilnog društva. |

Program zaštite i spašavanja građana, materijalnih i drugih dobara obuhvaća aktivnosti kojima su osigurana sredstva za djelovanje Dobrovoljnog vatrogasnog društva Tisno čiji je osnovni cilj organizirano djelovati na preventivi i gašenju, te saniranju posljedica od požara; sredstva za djelovanje Hrvatske gorske službe spašavanja te Hrvatskog Crvenog križa (Sukladno odredbama Zakona o Hrvatskom Crvenom križu jedinice lokalne i područne (regionalne) samouprave osiguravaju sredstva za rad i djelovanje Službe traženja na razini jedinice lokalne i područne (regionalne) samouprave izdvajanjem 0,2% sredstava prihoda jedinica lokalne i područne (regionalne) samouprave, te za javne ovlasti i redovne djelatnosti dodatnih 0,5% sredstava prihoda i to za rad ustrojstvenih oblika Crvenog križa). Također programom su planirana sredstva za izvršavanje mjera i aktivnosti u sustavu civilne zaštite.

|  |  |
| --- | --- |
| Naziv programa | **1004 Izrada prostorno planske dokumentacije** |
| Regulatorni okvir | * Zakon o komunalnom gospodarstvu * Zakon o prostornom uređenju |
| Opis programa (aktivnosti) | * Kapitalni projekt K1004 01 Prostorno planiranje – općenite namjene * Kapitalni projekt K1004 02Projektna dokumentacije - Luke otvorene za javni promet Žut * Tekući projekt T1004 01 Obnova zemljišnih knjiga – Kornati |
| Ciljevi programa | Provođenje politike razvoj prostornog uređenja radi ujednačavanja uvjeta življenja na cijelom području Općine, osiguravanje prostora za gospodarskih aktivnosti kroz održivi razvoj otoka, te zaštitu prirodnih, tradicionalnih i kulturnih vrijednosti. |
| Planirana sredstva za provedbu | * 2025. godina = 13.250 eura * 2026. godina = 20.000 eura * 2027. godina = 40.000 eura |
| Pokazatelj rezultata | Izrada i donošenje izmjena i dopuna prostornog plana; Izrada i donošenje urbanističkih planova uređenja. |

Programom su obuhvaćene aktivnosti prostornog planiranja i uređenja te izrade svih vrsta projektne dokumentacije čiji je cilj osigurati ravnomjeran i uravnotežen razvoj svih područja Općine, neovisno radi li se o građevinskim područjima, izdvojenim zonama (bez obzira na namjenu), zaštićenim područjima te poljoprivrednim i ostalim površinama.

|  |  |
| --- | --- |
| Naziv programa | **1005 Održavanje komunalne infrastrukture** |
| Regulatorni okvir | * Zakon o komunalnom gospodarstvu * Zakon o gradnji * Zakon o prostornom uređenju * Zakon o cestama * Zakon o zaštiti životinja * Zakon o zaštiti pučanstva od zaraznih bolesti * Odluka o komunalnim djelatnostima na području Općine Murter-Kornati |
| Opis programa (aktivnosti) | * Aktivnost A1005 01 Održavanje čistoće javnih površina * Aktivnost A1005 02 Održavanje javnih površina na kojima nije dopušten promet motornim vozilima * Aktivnost A1005 03 Održavanje javnih zelenih površina * Aktivnost A1005 04 Održavanje građevina i uređaja javne namjene * Aktivnost A1005 05 Održavanje nerazvrstanih cesta * Aktivnost A1005 06 Održavanje građevina javne odvodnje oborinskih voda * Aktivnost A1005 07 Održavanje javne rasvjete * Aktivnost A1005 08 Prigodno ukrašavanje općine * Aktivnost A1005 09 Održavanje groblja * Aktivnost A1005 10 Dezinfekcija i dezinsekcija * Aktivnost A1005 11 Zdravstvene i veterinarske usluge * Aktivnost A1005 12 Opskrba vodom javnih površine |
| Ciljevi programa | Unaprjeđenje kvalitete i razvoj komunalne infrastrukture i usluga; održavanje prometnica; održavanje funkcionalnosti javne rasvjete i plaćanje troškova energenta; održavanje zelenih površina, šetnica, dječjih igrališta u funkcionalnom stanju; održavanje groblja u funkcionalnom stanju, čišćenje i odvoz otpada; provođenje veterinarsko-higijeničarskih usluga; sanacija i asfaltiranje nerazvrstanih cesta. |
| Planirana sredstva za provedbu | * 2025. godina = 519.325 eura * 2026. godina = 517.900 eura * 2027. godina = 560.450 eura |
| Pokazatelj rezultata | Održavanje komunalne infrastrukture u urednom stanju i unapređenje postojećeg stanja. |

Ovim programom određuje se opis i opseg poslova održavanja komunalne infrastrukture s procjenom pojedinih troškova po djelatnostima i iskaz financijskih sredstava potrebnih za ostvarivanje programa, s naznakom izvora financiranja. Program obuhvaća više aktivnosti za razvoj komunalne infrastrukture kao što su: održavanje javnih i zelenih površina, plaža i obalnog pojasa, održavanje građevina javne namjene, građevina javne odvodnje oborinskih voda, održavanje nerazvrstanih cesta, održavanje javne rasvjete uključujući električnu energiju za javnu rasvjetu te prigodno ukrašavanje općine, održavanje groblja, usluge deratizacije i dezinsekcije, zdravstvene i veterinarske usluge. Komunalna infrastruktura održava se u skladu s Programom održavanja komunalne infrastrukture koji sadrži detaljan prikaz planiranih aktivnosti održavanja.

|  |  |
| --- | --- |
| Naziv programa | **1006 Gradnja objekata i uređaja komunalne infrastrukture** |
| Regulatorni okvir | * Zakon o komunalnom gospodarstvu * Zakon o gradnji * Zakon o prostornom uređenju * Pravilnik o jednostavnim i drugim građevinama i radovima * Zakon o poslovima i djelatnostima prostornog uređenja i gradnje |
| Opis programa (aktivnosti) | * Kapitalni projekt K1006 01 Popločavanje ulica na predjelu Rudina-Luke * Kapitalni projekt K1006 04 Uređenje nerazvrstanih cesta – Kornatska ulica * Kapitalni projekt K1006 05 Sanacija obale * Kapitalni projekt K1006 07 Izgradnja javne rasvjete * Kapitalni projekt K1006 09 Projektna dokumentacija za buduće projekte * Kapitalni projekt K1006 12 Uređenje višenamjenske dvorane Žut |
| Ciljevi programa | Razvoj i unaprjeđenje turističke infrastrukture; unaprjeđenje dostupnosti društvene infrastrukture za mlade i obitelji; realizacija pojedinačnih projekata u sklopu programa; poboljšanje uvjeta stanovanja; kvalitetnija turistička ponuda. |
| Planirana sredstva za provedbu | * 2025. godina = 183.220 eura * 2026. godina = 380.000 eura * 2027. godina = 370.000 eura |
| Pokazatelj rezultata | Izgradnja komunalne infrastrukture kroz predložene projekte u cilju povećanje kvalitete života i stanovanja. |

Program građenja komunalne infrastrukture izrađuje se i donosi u skladu s izvješćem o stanju u prostoru, potrebama uređenja zemljišta planiranog prostornim planom i planom razvojnih programa koji se donose na temelju posebnih propisa, a vodeći računa o troškovima građenja infrastrukture te financijskim mogućnostima i predvidivim izvorima prihoda financiranja njezina građenja.

|  |  |
| --- | --- |
| Naziv programa | **1007 Zaštita okoliša** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o održivom gospodarenju otpadom * Zakon o Fondu za zaštitu okoliša i energetsku učinkovitost * Zakon o zaštiti okoliša |
| Opis programa (aktivnosti) | * Kapitalni projekt K1007 01 Izgradnja reciklažnog dvorišta * Kapitalni projekt K1007 02 Sanacija odlagališta Hripe * Aktivnost A1007 01Poticajna naknada za smanjenje količine miješanog komunalnog otpada |
| Ciljevi programa | Unaprjeđenje sustava gospodarenja komunalnim otpadom i poticanje prijelaza na kružno gospodarstvo, uspostava odvajanja otpada na mjestu nastanka kako bi se smanjila količina miješanog komunalnog otpada koji nastaje, sanacija odlagališta Hripe, izgradnja reciklažnog dvorišta, provedba ciljeva i zadaća iz plana gospodarenja otpadom. |
| Planirana sredstva za provedbu | * 2025. godina = 136.400 eura * 2026. godina = 267.000 eura * 2027. godina = 67.000 eura |
| Pokazatelj rezultata | Uspostavljanje prakse odvajanja otpada. |

Program Zaštite okoliša obuhvaća projekt izgradnje reciklažnog dvorišta i projekt sanacije odlagališta Hripe (planira se postupanje sukladno Zakonu o izvlaštenju, određivanje naknade te isplata iste), te planirana sredstva za aktivnost koja se odnosi na poticajnu naknadu za smanjenje količine miješanog komunalnog otpada (mjera kojom se potiče jedinice lokalne i područne (regionalne) samouprave da u okviru svojih ovlasti provedu mjere kojima se smanjuje udio miješanog komunalnog otpada u svom području).

|  |  |
| --- | --- |
| Naziv programa | **1008 Predškolski odgoj** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o predškolskom odgoju i obrazovanju * Zakon o gradnji * Zakon o prostornom uređenju |
| Opis programa (aktivnosti) | * Aktivnost A1008 01 Sufinanciranje troškova programa predškolskog odgoja djece i djece jasličke dobi s područja Općine Murter-Kornati * Kapitalni projekt K1008 01 Gradnja dječjeg vrtića * Kapitalni projekt K1008 02 Uređenje okoliša dječjeg vrtića |
| Ciljevi programa | Povećanje dostupnosti i osiguravanje jednakih uvjeta za sudjelovanje u programima ranog i predškolskog odgoja te svim razinama obrazovanja; Sufinancirati djelatnost predškolskog odgoja i obrazovanja radi što većeg obuhvata djece predškolskim programima i što kvalitetnijeg provođenja programa. |
| Planirana sredstva za provedbu | * 2025. godina = 788.100 eura * 2026. godina = 781.900 eura * 2027. godina = 431.900 eura |
| Pokazatelj rezultata | Broj upisane djece, uz poštivanje propisima određenih standarda, kroz kvalitetne programe koji se provode u vrtiću. Izvršenje ranije sklopljenog ugovora o gradnji.. |

Kroz navedeni Program nastoje se realizirati aktivnosti po pitanju poboljšanja standarda za sve stanovnike Općine, a ponajprije za djecu predškolske dobi. Prvenstveno se misli na aktivnosti vezane za izgradnju dječjeg vrtića i uređenja okoliša dječjeg vrtića. Također, program osigurava sredstva sufinanciranja troškova programa predškolskog odgoja djece i djece jasličke dobi s područja Općine Murter-Kornati.

|  |  |
| --- | --- |
| Naziv programa | **1009 Osnovno, srednjoškolsko i visokoškolsko obrazovanje** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o odgoju i obrazovanju u osnovnoj i srednjoj školi * Pravilnik o stipendiranju učenika i studenata Općine Murter-Kornati |
| Opis programa (aktivnosti) | * Aktivnost A100001 Stipendije i školarine * Aktivnost A100002 Sufinanciranje troškova osnovnoškolskih programa * Aktivnost A100003 Sufinanciranje javnog prijevoza učenika |
| Ciljevi programa | Povećanje dostupnosti i osiguravanje jednakih uvjeta za sudjelovanje u svim razinama obrazovanja; Ostvariti zadovoljstvo građana kroz poticanje i sufinanciranje; Kvalitetnije provođenje programa i dodatnih programa osnovne škole; Dodjela stipendija studentima i učenicima; Osiguravanja radnih materijala učenicima osnovne škole. |
| Planirana sredstva za provedbu | * 2025. godina = 91.480 eura * 2026. godina = 90.000 eura * 2027. godina = 90.000 eura |
| Pokazatelj rezultata | Broj dodijeljenih stipendija, iznos dodijeljenih sredstava za nabavu školske opreme osnovnoškolcima; uspješno stjecanje srednjoškolskog i akademskog obrazovanja za što veći broj djece i mladih. |

Programom su planirana sredstva za dodjelu stipendija studentima i učenicima s područja Općine Murter-Kornati te sufinanciranje troškova osnovnoškolskih programa kao što su terenska nastava te sufinanciranje troškova nabave školske opreme od 1.-8. razreda osnovne škole. Od školske godine 2024./2025. Općina sufinancira javni prijevoz učenika srednjih škola.

|  |  |
| --- | --- |
| Naziv programa | **1010 Socijalna skrb** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o socijalnoj skrbi Odluka o socijalnoj skrbi i drugim potporama Općine Murter-Kornati |
| Opis programa (aktivnosti) | * Aktivnost A1010 01 „Zaželi – prevencija institucionalizacije“ * Aktivnost A1010 02 Jednokratna naknada pojedincima i obiteljima * Aktivnost A1010 03 Naknada za troškove stanovanja * Aktivnost A1010 04 Potpora za sklopljeni brak * Aktivnost A1010 05 Potpore za novorođeno dijete * Aktivnost A1010 06 Sufinanciranje troškova djece s poteškoćama u razvoju * Aktivnost A1010 07 Novčana pomoć za smještaj u ustanovama za starije i nemoćne osobe * Aktivnost A1010 08 Naknada za podmirenje pogrebnih troškova * Aktivnost A1010 09 Naknada u naravi – socijalni paketi * Aktivnost A1010 10 Božićni i ostali prigodni poklon paketi za djecu |
| Ciljevi programa | Unaprjeđenje razine socijalne skrbi; Razvoj i unaprjeđenje sustava potpora i programa temeljenim na istraživanju životnih navika i stavova mladih obitelji o demografskim kretanjima; Povećanje osnovnih životnih uvjeta socijalno ugroženim obiteljima i kućanstvima; Povećanje zadovoljstva stanovništva. |
| Planirana sredstva za provedbu | * 2025. godina = 208.024 eura * 2026. godina = 203.550 eura * 2027. godina = 124.650 eura |
| Pokazatelj rezultata | Isplata naknada prema programu socijalne zaštite. |

Program socijalne skrbi sastavljen je temeljem Odluke o socijalnoj skrbi te obuhvaća više aktivnosti, a najviše su usmjerene na mlade i osobe sa zdravstvenim poteškoćama, te osobe slabijeg imovinskog stanja kako bi im se osigurala adekvatna pomoć kroz različite mjere i financijsku pomoć. U vidu socijalne skrbi Općina Murter-Kornati dodjeljuje jednokratnu naknadu za novorođeno dijete te potiče mlade obitelji isplatom naknade po sklapanju braka. Također, od 2024. godine Općina Murter-Kornati provodi projekt „Zaželi –prevencija institucionalizacije“ koji uključuje žene koje pružaju pomoć osobama starije životne koji imaju direktnu korist implementacijom navedenog projekta kroz pružanje podrške u svakodnevnom životu i poboljšanju kvalitete života uslugom pomoći u kući. Unutar

|  |  |
| --- | --- |
| Naziv programa | **1011 Javne potrebe u kulturi** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o udrugama Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge * Zakon o kulturnim vijećima i financiranju javnih potreba u kulturi |
| Opis programa (aktivnosti) | * Aktivnost A1011 01 Manifestacije u kulturi * Aktivnost A1011 02 Djelatnost knjižnice * Aktivnost A1011 03 Djelatnost kulturno-umjetničkih društava * Aktivnost A1011 04 Sufinanciranje udruge UHVDR * Aktivnost A1011 05 Kapitalne donacije župi Sv. Mihovil * Kapitalni projekt K1011 01 Prezentacijski centar Amphorarium * Kapitalni projekt K1011 02 Insularium – Jadranski centar za održivi razvoj otoka i priobalja * Kapitalni projekt K1011 03 Konzervacija predmeta zavičajne zbirke Marka Mudronje Rebca * Kapitalni projekt K1011 04 Unapređenje Narodne knjižnice i čitaonice Murter |
| Ciljevi programa | Unapređenje sustava upravljanja, očuvanja i valorizacije kulturne i povijesne baštine; Poboljšanje kvalitete i dostupnosti kulturnih sadržaja izvan urbanih područja; Ostvariti zadovoljstvo građana kroz poticanje i sufinanciranje; Zadovoljavanje kulturnih potreba građana kroz provođenje kulturnih projekata i programa, zaštitu kulturnih dobara i očuvanje kulturne baštine; Sufinanciranje djelovanja udruga koje u slobodno vrijeme okupljaju djecu, mlade i odrasle osobe sa svrhom izvođenja i poticanja aktivnosti na području glazbe, glazbeno scenske umjetnosti, dramske i likovne umjetnosti i sl. |
| Planirana sredstva za provedbu | * 2025. godina = 5.731.865 eura * 2026. godina = 265.750 eura * 2027. godina = 221.000 eura |
| Pokazatelj rezultata | Povećanje kulturnih događanja na području Općine i posjetitelja istih; Povećan broj aktivnih članova udruga, posebice djece i mladih: Veća zaštita tradicije i baštine. |

Ovim programom osigurana su sredstva za poticanje razvijanja kulturno umjetničkog stvaralaštva, njegovanje nacionalne kulturne i glazbene baštine kroz razne manifestacije. Predviđena sredstva udrugama u kulturi raspoređena su temeljem javnog poziva. Program obuhvaća sredstva planirana za redovan rad Narodne knjižnice i čitaonice Murter, unutar aktivnosti su uvršteni i rashodi samog proračunskog korisnika. Također, program obuhvaća kapitalne projekte Prezentacijskog centa Amphorarium te Unapređenja Narodne knjižnice i čitaonice Murter.

|  |  |
| --- | --- |
| Naziv programa | **1012 Razvoj sporta i rekreacije** |
| Regulatorni okvir | * Zakon o lokalnoj i područnoj (regionalnoj) samoupravi * Zakon o udrugama * Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge * Zakon o sportu |
| Opis programa (aktivnosti) | * Aktivnost A1012 01 Osnovna djelatnost sportskih udruga * Aktivnost A1012 02 Održavanje sportske dvorane |
| Ciljevi programa | Dostupnost sporta svim građanima bez obzira na dob i spol. Poboljšanje uvjeta rada u sportskim objektima. Povećanje uključenosti građana, a posebice djece i mladih u sportske aktivnosti, poboljšanje ponude sportskih aktivnosti, očuvanje zdravlja, povećanje turističke ponude kroz sport te održavanje postojećih sportskih objekata i terena. |
| Planirana sredstva za provedbu | * 2025. godina = 136.900 eura * 2026. godina = 105.000 eura * 2027. godina = 110.000 eura |
| Pokazatelj rezultata | Povećani broj korisnika (i odraslih i djece) uključenih u sportske aktivnosti te veće zadovoljstvo građana pruženim sportskim aktivnostima. |

Programom javnih potreba u sportu planirana su sredstva donacija kojima je cilj poduprijeti djelovanje sportskih udruga i klubova kroz Zajednicu sportova Općine Murter-Kornati. Sredstva dodijeljena u okviru programa također obuhvaćaju održavanje sportske dvorane te kapitalne pomoći za sanaciju sportske podne podloge školske sportske dvorane Osnovne škole Murterski škoji.